CPN พร้อมเปิด “เซ็นทรัล ศรีราชา” 27 ต.ค.นี้ ปักเป้าผู้ใช้บริการ 2-3 หมื่นคน
CPN พร้อมเปิด “เซ็นทรัล ศรีราชา” 27 ต.ค.นี้ ปักเป้าผู้ใช้บริการ 2-3 หมื่นคน/วัน ก่อนปี 67 เริ่มเปิดบริการส่วนโรงแรม ที่อยู่อาศัย และคอนเวนชั่นฮอลล์ มองธุรกิจรีเทลฟื้นตัว หลังเปิดประเทศทำให้คนกลับมาจับจ่ายใช้สอยดีขึ้น
CPN พร้อมเปิด “เซ็นทรัล ศรีราชา” 27 ต.ค.นี้ ปักเป้าผู้ใช้บริการ 2-3 หมื่นคน/วัน จ่อเปิดบริการส่วนโรงแรม ที่อยู่อาศัย และคอนเวนชั่นฮอลล์ ปี 67
20 ต.ค. 2564

นายณัฐกิตติ์ ตั้งพูลสินธนา ผู้ช่วยกรรมการผู้จัดการใหญ่ สายงานการตลาด บริษัท เซ็นทรัลพัฒนา จำกัด (มหาชน) หรือ CPN เปิดเผยว่า บริษัทฯ เตรียมเปิดให้บริการศูนย์การค้า “เซ็นทรัล ศรีราชา” มูลค่า 4,200 ล้านบาท ตั้งอยู่บน Strategic Location และสามารถรองรับความเจริญของศรีราชาในฐานะเมืองหลวงของเขตเศรษฐกิจ EEC ซึ่งจะเปิดให้บริการในวันที่ 27 ต.ค.นี้ เป็นต้นไป โดยวางเป้าหมายจำนวนผู้เข้ามาใช้บริการในศูนย์การค้าฯ ช่วงนี้ราว 2-3 หมื่นรายต่อวัน
ทั้งนี้โครงการเซ็นทรัล ศรีราชา ประกอบไปด้วย ศูนย์การค้า, โรงแรม, ที่อยู่อาศัย และคอนเวนชั่นฮอลล์ภายในโครงการ โดยมีกำหนดเปิดให้บริการศูนย์การค้าฯ ในปีนี้ ส่วนโรงแรม ที่อยู่อาศัย และคอนเวนชั่นฮอลล์ จะเปิดให้บริการในปี 67 โดยโครงการดังกล่าวถือเป็นต้นแบบโครงการมิกซ์ยูสแห่งอนาคต (Pioneer of the Future)
สำหรับการเปิดประเทศต้อนรับนักท่องเที่ยวต่างชาติ ในวันที่ 1 พ.ย.นี้ คาดจะส่งผลดีต่อธุรกิจรีเทล ซึ่งปัจจุบันคนก็เริ่มกลับมาเดินห้างมากขึ้น เช่น ในกรุงเทพฯ ก็กลับมา 70-75% แล้ว ขณะที่ต่างจังหวัดในพื้นที่ที่ไม่มีการแพร่ระบาดของโควิด-19 มากนัก ก็กลับมา 100% แล้ว เนื่องจากการประกาศเปิดประเทศ การคลายล็อกดาวน์ของรัฐบาลในช่วงที่ผ่านมาก็ทำให้คนในประเทศออกมาจับจ่ายใช้สอยดีขึ้น และเมื่อมีนักท่องเที่ยวต่างชาติเข้ามา หรือมีการท่องเที่ยวภายในประเทศในช่วงที่เหลือของปีนี้ ก็น่าจะช่วยหนุนการจับจ่ายใช้สอยให้ดีขึ้นต่อเนื่อง นอกจากนี้การจัดกิจกรรม งานอีเวนท์ต่างๆ ก็น่าจะกลับมาดีขึ้นในระยะถัดไป
ส่วนในปี 65 เบื้องต้นมองภาพรวมธุรกิจรีเทลน่าจะดีกว่าปีนี้ หากไม่มีการแพร่ระบาดของโควิด-19 ระลอกใหม่ ซึ่งบริษัทฯ ก็มีแผนที่จะเปิดศูนย์การค้าเพิ่มเติมอีกหลายแห่ง